Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: nyilvánosságáról szóló 1992. évi LXIII. törvény (Avtv.) 2. §
Paragraph Index: 965

101. §-a határozza meg azt, hogy a rendőrség a tárgyi bizonyítási eszközön kívül még mit foglalhat le: azt, ami a törvény értelmében elkobozható, vagy amelynek a birtoklása jogszabályba ütközik. A 101. § (2) bekezdése szerint: „A lefoglalt dolgot a hatóság letétbe helyezi. A megőrzésről egyéb módon kell intézkedni, ha a dolog letétbe helyezésre nem alkalmas vagy ezt más fontos ok indokolja.” A rendőrség nem helyezte letétbe a lefoglalt beteglistákat. A megőrzésről egyéb módon sem rendelkezett, azokat — jogellenesen — a K. L. akta részeként kezeli és az eljárásban felhasználja, célja nem a tárolás, megőrzés volt, hanem a felhasználás. A Be. és az Rtv. egyébként lehetővé teszi azt, hogy a rendőrség az eljárás lefolytatásához szükséges adatokat, információkat más szervektől vagy hatóságoktól hivatalosan megszerezze (kérje) — ez a felhatalmazás azonban nem azonos az információkat, adatokat hordozó dokumentumok lefoglalásával. Az adatvédelmi törvény, az Rtv. és a Be. hivatkozott rendelkezéseinek megsértésén túl a rendőrség kifogásolt eljárása ellentétes az Európa Tanács Miniszteri Bizottsága 1987. szeptember 17-én elfogadott, „a személyes adatok felhasználásának szabályozásáról a rendőri ágazatban” című R (87) 15. sz. Ajánlásának 2.1. pontjával is, e szerint: „Személyes adatok felvételét rendőri célokra azokra az adatokra kell korlátozni, amelyek tényleges veszély elhárításához vagy meghatározott bűncselekmény megelőzéséhez szükségesek”. A jogszerűtlenül lefoglalt beteglista (vagy más módon beszerzett adatok) alapján — október 13 és 21 között — az iratok alapján kihallgattak (a rendőrfőkapitány szerint: „meghallgattak”) olyan betegeket, akiket nem drogfüggőség miatt kezeltek az osztályon, és ennek során a főorvosra vonatkozóan is nyilatkoztatták őket. Az ügyben eljáró rendőri szervek — a főkapitány levelében hivatkozott — egyik alapfeladatuk („bűncselekmények megelőzése, felderítése”) ellátását is csak a jogszabályok betartásával szolgálhatják, a feladataik ellátására irányuló tevékenységük nem sérthet jogszabályokat. 1999/18/II. szám V. Az alábbi ajánlást teszem: — A jogosulatlanul lefoglalt beteglistát a rendőrség adja vissza a kórháznak, az esetleges másolatokat semmisítse meg. — A rendőrség vezetői gondoskodjanak arról, hogy a személyes adatok kezelése a rendőrségi aktákban követhető, ellenőrizhető legyen. — A rendőrség számolja fel azt a gyakorlatot, hogy a különböző rendőrségi feladatokat ellátó szervek párhuzamosan végeznek hasonló jellegű cselekményeket, ez megnehezíti az ügyek irányítója, felelőse személyének meghatározását. — A betegek jogainak érvényesítése érdekében, és az eljáró rendőri szervek jogszerű fellépésének segítése céljából felkérem a népjóléti minisztert, hogy az 1998. január 1-én hatályba lépő, egészségügyi és a hozzájuk kapcsolódó személyes adatok kezeléséről és védelméről szóló 1997. évi XLVII. törvény 38. § (2) bekezdésében foglalt felhatalmazására tekintettel mielőbb szabályozza az egészségügyi intézményekben a betegek (és a kábítószer jellegű gyógyszerek) nyilvántartásait, a betegek adatvédelmi és személyiségi jogainak fokozott védelmével. — A drogbetegeket gyógyító intézmények alakítsanak ki olyan betegnyilvántartási rendszert, amely alkalmas arra, hogy a pszichotrop anyagok felhasználásának rendészeti ellenőrzése során a betegek személyes adatai ne kerüljenek az ellenőrzést végző rendőri szerv birtokába. — Felkérem az Országgyűlést, hogy a büntetőeljárásról szóló törvényjavaslat napokban elkezdett vitája során fogadjon el olyan garanciális rendelkezéseket a drogbetegek adatai védelme érdekében, melyek szükségességét a belügyminiszter és a népjóléti miniszter is elismerte korábban. A büntetőeljárásban a rendőrség a gyanú és a tanúk körének meghatározásakor, annak céljából, hogy a szakmai szempontok korlátozzák a személyes adatok felhasználását, alkalmazzon orvosszakértőket. Budapest, 1997. december 9. Dr. Majtényi László (739/A/1997) * * * [Állásfoglalás a Magyarországi Nemzeti és Etnikai Kisebbségi Közalapítvány pályázati programjával kapcsolatos adatvédelmi kérdésekben] Dr. Hegyesiné Orsós Éva címzetes államtitkár Budapest Tisztelt Államtitkár Asszony! A Magyarországi Nemzeti és Etnikai Kisebbségekért Közalapítvány pályázati programja során jelentkező adatvédelmi problémákat tartalmazó levelét megkaptam, kérdéseire válaszom a következő:

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes